Kusari: Programet e partive për ekonominë nuk përputhen me nevojat e Kosovës
Drejtoresha Ekzekutive e Odës Ekonomike Amerikane thotë se zotimet e politikanëve janë larg gjendjes ekonomike të vendit
Për dallim nga zgjedhjet e kaluara, kur në thelbin e fushatave të partive politike ishte statusi i Kosovës, kësaj radhe ato janë përqendruar më shumë në zhvillim ekonomik dhe përmirësimin e mirëqenies sociale. Në programet e tyre parashihen vende të reja pune, zbutje e shkallës së lartë të varfërisë dhe mjedis më i përshtatshëm për investime. Por sa janë të zbatueshme zotimet e tilla? Mimoza Kusari Lila, Drejtoreshë Ekzekutive e Odës Ekonomike Amerikane thotë se boshti i programeve të partive politike është zhvillimi ekonomik, por zotimet nuk janë shumë në pajtim me gjendjen reale në Kosovë... - thotë drejtoresha ekzekutive e Odës Ekonomike Amerikane. Zonja Kusari Lila tërheq vërejtjen në gjendjen aktuale politike dhe ekonomike në Kosovë që, siç thotë ajo, janë rezultat i veprimeve të përbashkëta të institucioneve vendase e ndërkombëtarë në tetë vitet e kaluara. Kosova është në gjendjen më të varfër deri tash dhe të premtohet se çdo gjë do të ndryshojë brenda një viti është zotim i pa qëndrueshëm, thotë ajo. Ajo ve një paralele ndërmjet zotimeve të partive që aktualisht janë në pushtet dhe atyre që synojnë të marrin pushtetin... - thotë zonja Kusari Lila e cila thekson se Kosovës i nevojitet përballja me problemet reale që rëndojnë ekonominë e Kosovës dhe ndarja e përgjegjësive. Shumë nga zotimet e partive politike tejkalojnë për disa herë buxhetin e Kosovës i cili për vitin e ardhshëm është parapara të jetë diç mbi një miliardë euro, ende shumë i vogël për të përmbushur nevojat e një vendi me një shkallë të lartë të papunësisë dhe rrjedhimisht edhe të varfërisë.//lk